Isän kirjoitus pahoinpitelyn jälkeen kuolleesta Jimi-pojasta lähti lauantaina kiertämään sosiaalisessa mediassa. Poliisi vahvistaa kirjanneensa viikko sitten Helsingin asema-aukiolta pahoinpitelyn, jonka uhri on myöhemmin kuollut. Epäilty pahoinpitely tapahtui uusnatsijärjestö Suomen Vastarintaliikkeen katutapahtumassa.

Pohjoismaisen Vastarintaliikkeen katutapahtuman yhteydessä Helsingin Asema-aukiolla viikko sitten lauantaina tapahtuneen epäillyn pahoinpitelyn poliisitutkinta on saanut uuden käänteen.

Uhri menehtyi Meilahden sairaalassa perjantaina kello 22.

Komisario Pekka Seppälä Helsingin poliisista kertoo poliisin ”kirjanneen ylös pahoinpitelyn, johon liittyy myöhempi uhrin kuolema”.

Rikosilmoituksen teki maanantaina uhrin isä.

– Emme ota tässä vaiheessa kantaa siihen, onko kyseessä syy-seuraus -suhde, Seppälä lisää.

Ilta-Sanomat ei tavoittanut lauantaina tutkinnanjohtajaa.

Isän kirjoitus lähti lauantaina kiertämään kovaa sosiaalisessa mediassa.

– Hän oli ainoa poikani. Senkin takia suru on hyvin syvä, sanoo 28-vuotiaana menehtyneen Jimi Joonas Karttusen isä Kauko-Vesa Karttunen Ilta-Sanomille.

– Niin turhaa väkivaltaa, Karttunen sanoo.

– Mitä jos poikani menikin sanomaan heille jotain. Ei kimppuun saa silti käydä. Julkisella paikalla, keskellä päivää, Kauko-Vesa Karttunen sanoo.

Kauko-Vesa Karttusen mukaan hänen poikansa työnnettiin kumoon sillä seurauksella, että hän löi päänsä katukiveen ja menetti tajuntansa.

– Hänet vietiin Töölön sairaalaan. Torstaina hänet laskettiin sieltä pois lääkärin luvalla. Hän ei muistanut tapauksesta mitään, mutta kaverit kertoivat minulle.

Pojalla oli ollut seurassa muutama kaverinsa.

– Tikit olivat pään takana.

– Eilen perjantaina hän sai kotonaan aivoverenvuodon, ehti juuri soittaa 112 ennen kuin menetti tajuntansa. Hätäkeskus onnistui jotenkin selvittämään paikan ja pyysi isännöitsijää avaamaan oven. Poika löytyi lattialta ja hänet vietiin Meilahteen.

– Hän menehtyi siellä kello 22. Ehdin vielä käydä hänen luonaan sairaalassa. Hän oli hengityskoneessa.

Isä luonnehtii poikaansa ”kansainväliseksi, avoimeksi tyypiksi”, joka harrasti skeittaamista ja lumilautailua.

– Hän syntyikin Tukholmassa, muutimme Suomeen vasta kymmenen vuotta sitten.

Isän mukaan poika oli sanonut vastarintaliikkeen lipunheiluttajille, mitä mieltä on heidän aatteestaan.

– Eivät olleet tykänneet ja käskivät poistua, mutta sehän on yleinen paikka, Asema-aukio.

Isä ei ole ollut yhteydessä poliisiin, miten tutkinta on edennyt.

– Siellä on kamerat, ja nämä videoivat itsekin tapahtumaansa.

Vastarintaliikkeen sivulla esitetään liikkeen versio tapahtuneesta. Se on päivätty ennen kuin tieto uhrin kuolemasta tuli. Kirjoituksen mukaan ”erään aktivistin oli puututtava tilanteeseen ja annettava pikainen kurinpalautus” huutelijalle. Vastarintaliikkeen julkaisemalla videolla näkyy tilanne, jossa maassa makaa mies. Miehen vieressä on veriläikkiä, ja ympärille on kerääntynyt auttajia.